D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá smernica Rady 77/536/EHS z 28. júna 1977 o aproximácii právnych predpisov členských štátov o ochranných konštrukciách kolesových poľnohospodárskych alebo lesných traktorov, chrániacich pri prevrátení v znení Aktu o podmienkach pristúpenia a o úpravách zmlúv – pristúpenie Helénskej republiky, Aktu o podmienkach pristúpenia a o úpravách zmlúv – pristúpenie Španielskeho kráľovstva a Portugalskej republiky, smernice Rady 87/354/EHS, smernice Rady 89/680/EHS, Aktu o podmienkach pristúpenia a o úpravách zmlúv – pristúpenie Rakúskej republiky, Fínskej republiky a Švédskeho kráľovstva, smernice Komisie 1999/55/ES a Aktu o podmienkach pristúpenia pripojeného k Zmluve o pristúpení Slovenskej republiky k Európskej únii.
Týmto nariadením vlády sa ustanovujú technické požiadavky na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov, a to na účely typového schvaľovania ES komponentu pre typ ochrannej konštrukcie ako aj typového schvaľovania ES vozidla pre typ traktora z dôvodov týkajúcich sa ochrannej konštrukcie.
	Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, so zákonom č. 725/2004 Z. z., s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti 
právneho predpisu 
s právom Európskych spoločenstiev a Európskej únie
1.	Predkladateľ právneho predpisu: 
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na ochranné konštrukcie chrániace vodiča pri prevrátení poľnohospodárskych kolesových traktorov a lesných kolesových traktorov.

3.	Problematika návrhu právneho predpisu:
a)	je upravená v práve Európskych spoločenstiev 
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
- v smernici Rady 77/536/EHS z 28. júna 1977 o aproximácii právnych predpisov členských štátov o ochranných konštrukciách kolesových poľnohospodárskych alebo lesných traktorov, chrániacich pri prevrátení v znení Aktu o podmienkach pristúpenia a o úpravách zmlúv – pristúpenie Helénskej republiky, Aktu o podmienkach pristúpenia a o úpravách zmlúv – pristúpenie Španielskeho kráľovstva a Portugalskej republiky, smernice Rady 87/354/EHS, smernice Rady 89/680/EHS, Aktu o podmienkach pristúpenia a o úpravách zmlúv – pristúpenie Rakúskej republiky, Fínskej republiky a Švédskeho kráľovstva, smernice Komisie 1999/55/ES a Aktu o podmienkach pristúpenia pripojeného k Zmluve o pristúpení Slovenskej republiky k Európskej únii, 
- v smernici Európskeho parlamentu a rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS v platnom znení,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článku 2 Aktu o podmienkach pristúpenia,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 77/536/EHS v platnom znení najneskôr do 1. mája 2004,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	smernica Rady 77/536/EHS v platnom znení je prebratá v úplnom rozsahu týmto nariadením vlády.
f)	Stupeň zlučiteľnosti návrhu nariadenia s právom Európskych spoločenstiev 
- úplný.
6. Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 

Osobitná časť:
K § 1
Vymedzujú sa poľnohospodárske kolesové traktory a lesné kolesové traktory (ďalej len „traktor“), na ktoré sa vzťahuje nariadenie vlády.
K § 2
Na účely nariadenia vlády sa definujú základné pojmy.
K § 3
Určujú sa technické požiadavky týkajúce sa ochrannej konštrukcie vzhľadom na jej pevnosť a pevnosť jej pripevnenia na traktore.
Technické požiadavky sú ustanovené v prílohách smernice Rady 77/536/EHS z 28. júna 1977 o aproximácii právnych predpisov členských štátov ochranných konštrukciách kolesových poľnohospodárskych alebo lesných traktorov, chrániacich pri prevrátení v platnom znení, ktoré sa preberajú týmto nariadením vlády formou aproximačného odkazu.
K § 4 a 5
Vychádza sa zo smernice Rady 77/536/EHS, podľa ktorej žiadny členský štát nemôže odmietnuť udeliť typové schválenie ES komponentu pre typ ochrannej konštrukcie, ako aj typové schválenie ES alebo národné schválenie vozidla pre typ traktora z dôvodov týkajúcich sa ochrannej konštrukcie, ani nesmie odmietnuť alebo zakázať predaj, registráciu, uvedenie do prevádzky alebo používanie takých traktorov, resp. typov ochranných konštrukcií, ak vyhovujú požiadavkám ustanoveným v prílohách.
V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti traktorov pred uvedením do prevádzky), Ministerstvo vnútra SR (evidencia traktorov) a Ministerstvo hospodárstva SR (obchod, ochrana spotrebiteľa).
Uvádzanie traktorov do prevádzky v premávke na pozemných komunikáciách upravuje zákon č. 725/2004 Z. z. v znení neskorších predpisov. V § 4 je upravený postup pri typovom schvaľovaní ES komponentu pre typ ochrannej konštrukcie, ako aj postup pri typovom schvaľovaní ES traktora vzhľadom na ochrannú konštrukciu. Evidenciu traktorov typovo schválených ES alebo typovo schválených a ich používanie v premávke na pozemných komunikáciách upravuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 
K § 6
Vymedzuje transponovaný právny akt Európskych spoločenstiev.
K § 7
Ustanovuje sa účinnosť nariadenia vlády.
K prílohe
Obsahuje označenie preberaného právneho aktu Európskych spoločenstiev.